Kombinationen af kold luft, snedække og klart vejr har fået temperaturen til at falde til under 12 graders frost.

Lørdag blev en særdeles kold fornøjelse - navnlig hvis man bor i det nordlige Jylland. Her har snedække, få skyer og kold luft i fælles kombination fået temperaturen til at styrtdykke siden fredag aften, lyder det fra TV2 Vejret. Derfor kunne man tidligt lørdag morgen se termometernålen pege på hele 12,1 graders frost i Stenshøj i Vendsyssel. Det er den næstkoldeste morgen i dette vinterhalvår, kun overgået af 12,9 graders nattefrost nær Maribo på Lolland, som blev målt den 2. marts. På trods af den kolde lørdag morgen, byder resten af weekenden dog på mildere vejr. I Nordjylland kan der blive op til 10 graders varme søndag.